ᐃᔅᐱ ᒪᒃ ᐊᓱᑕᒡ ᑕᑐ ᐱᓯᒺ ᑲ ‍ ᐃᔅᐱᔅ ᑭᓄᐛᔨᒪᐅᓱᑦ ᐃᓕᓴᐸᑦ,
ᒋᓴᒪᓂᑐᐤ ᒋ ‍ ᐃᑎᓴᐛᐤ ᐊᓂᔭ ᐊᓐᒋᓇ ᑲᑉᕆᔭᓪ ᑲ ‍ ᐃᓯᓂᐧᑲᓱᔨᒋ ᐊᓐᑕ ᑲᓕᓕ ᐊᔅᒋᒡ,
ᐊᓐᑕ ᓇᓴᕆᑦ ᑲ ‍ ᐃᓯᓂᐧᑲᑕᔨᒡ ᐅᑕᓇᔪᐤ᙮
ᐊᓐ ᐊᓐᒋᓐ ᒋ ‍ ᐃᑎᓴᐛᑭᓄᐤ ᒐᒋ ᓂᑐᐛᐱᒪᑦ ᐅᔅᒋᓂᒋᔎᐛ ᒪᕆ ᐊ ‍ ᐃᓯᓂᐧᑲᓱᔨᒋ᙮
ᒪᕆ ᒪᒃ ᒋᐸ ‍ ᓂᐳᐅᐤ ᐊᓂᔭ ᒍᓯᑉ ᑲ ‍ ᐃᓯᓂᐧᑲᓱᔨᒋ ᓇᐸᐛ ᒐᒋ ᐎᒋᒪᑦ᙮
ᐅ ᒪᒃ ᒍᓯᑉ,
ᒋ ‍ ᐊᓂᔅᒐ ᐅᒧᓱᒧᐤ ᐊᓂᔭ ᒋᓴᐅᒋᒪᐛ ᑎᐱᑦ ᑲ ‍ ᐃᓯᓂᐧᑲᓱᔨᒋ᙮
ᒋ ‍ ᓂᑐᐛᐱᒥᑯᐤ ᒪᒃ ᒪᕆ ᐊᓂᔭ ᐊᓐᒋᓇ ᐊᑯ ᒂ ‍ ᐃᑎᑯᑦ,
“ᒋᔭᒪᔨᑕ,
ᐛᔅ ᐅᑎᐸᔨᒋᒐᐤ ᒋ ‍ ᐎᒐᐅᒄ᙮
ᒋᓴᒪᓂᑐᐤ ᒥᔅᑎ ᒋ ‍ ᓱᐛᔨᒧᒄ᙮”
ᒪᕆ ᒪᒃ ᒋ ‍ ᓴᒋᓱᐤ ᑭᔭ ᒋ ‍ ᒥᔅᑲᑕᔨᑎᒥᐃᑯᐤ ᐅᔭ ᑕᓐ ᑲ ‍ ᐃᑕᑭᓄᐅᑦ ᑭᔭ ᒋ ‍ ᒪᒥᑐᓇᔨᑎᒥᐃᑯᐤ ᐊᓂᔭ ᑕᓐ ᑲ ᐃᓯ ‍ ᐎᑎᒪᑯᑦ ᐊᓂᔭᔪᐛ ᐊᓐᒋᓇ᙮
ᒋ ‍ ᐃᑎᑯᐤ ᐊᓂᔭ ᐊᓐᒋᓇ,
“ᐊᑲᐎᔾ ᓴᒋᓯ ᒪᕆ,
ᐛᔅ ᒋᓴᒪᓂᑐᐤ ᒋᒋᐛ ᒋ ‍ ᓱᐛᔨᒧᒄ᙮
ᒋᑭ ‍ ᑭᓄᐛᔨᒪᐅᓱᓐ,
ᓇᐸᔅ ᒋᑭ ‍ ᐊᔭᐛᐤ᙮
ᒋᓴᔅ ᒋᑭ ‍ ᐃᓯᓂᐧᑲᑕᐤ᙮
ᓇᔅᒡ ᑕᑈ ᒋᑭ ‍ ᒋᔅᑕᔨᑕᑯᓱᐤ᙮
ᒋᓴᒪᓂᑐᐤ ᒪᐅᒡ ᑲ ‍ ᐃᔅᐸᔨᑕᑯᓯᑦ ᐅᑯᓴ,
ᐊᑯᓐ ᒐ ‍ ᐃᓯᓂᐧᑲᑕᑭᓄᐅᑦ᙮
ᐛᔅ ᐅᑎᐸᔨᒋᒐᐛ ᒋᓴᒪᓂᑐᐛ ᒋᑭ ‍ ᒋᓴᐅᒋᒪᐅᐃᑯᐤ ᐊᓐᑕ ᐃᔅᕋᐃᓪ ᐊᔅᒋᒡ ᒧᔭᒻ ᑲ ᐃᓯ ‍ ᒋᓴᐅᒋᒪᐅᐊᑭᓄᔨᒋ ᐊᓂᔭᐧᑲ ᐅᑦ ᐊᓂᔅᒐ ᐅᒧᓱᒪ ᑎᐱᑦ ᑲ ‍ ᐃᓯᓂᐧᑲᓱᔨᒋ᙮
ᓇᓐᑎᒻ ᒋᑭ ‍ ᐊᔭᐤ ᑎᐸᔨᒋᒐᐅᓂᔪᐤ ᐃᔅᕋᐃᓪ ᐃᔪᐛ ᒐᒋ ᒋᓴᐅᒋᒪᐅᑐᑐᐛᑦ᙮
ᐊᑯ ᒪᒃ ᐊᓂᔭ ᐊ ‍ ᑎᐸᔨᒋᒐᑦ ᓇᒪ ᓂᑕ ᒋᑭ ᐅᒋ ‍ ᐃᔎᐱᔨᔪᐤ᙮”
ᐊᑯ ᒪᕆ ᒂ ‍ ᐃᑕᑦ ᐊᓂᔭ ᐊᓐᒋᓇ,
“ᑕᓐᑕ ᒐᒋ ᐅᒋ ‍ ᐃᔅᐱᔨᒡ ᐅ,
ᐊᑲ ᒪᒃ ᓂᑕ ᐅᒋ ᐸᓱᐛᐱᒥᒃ ᓇᐸᐤ ?”
ᐊᑯ ᒂ ‍ ᐃᑎᑯᑦ ᐊᓂᔭ ᐊᓐᒋᓇ,
“ᑲ ‍ ᐸᔭᒋᓯᑦ ᐊᒐᐧᒄ ᒋᑭ ‍ ᐅᑎᑎᒄ,
ᒋᓴᒪᓂᑐᐤ ᒪᐅᒡ ᐊ ‍ ᐃᔅᐸᔨᑕᑯᓯᑦ,
ᐅᓱᐧᑲᑎᓯᐅᓂᒡ ᐊᑯᑕ ᒐ ᐅᒋ ‍ ᑭᓄᐛᔨᒪᐅᓱᔨᓐ᙮
ᐊᐅᒄ ᒪᒃ ᒐ ᐅᒋ ‍ ᐃᓯᓂᐧᑲᑕᑭᓄᐅᑦ ᐊᓐ ᐊᐛᔅ ᒐ ‍ ᐱᒪᑎᓯᑦ ᑲ ‍ ᐸᔭᒋᓯᑦ,
ᒋᓴᒪᓂᑐᐤ ᐅᑯᓴ ᒋᑭ ‍ ᐃᓯᓂᐧᑲᑕᑭᓄᐤ᙮”
ᑭᔭ ᒋ ‍ ᐃᑎᑯᐤ ᒪᕆ ᐊᓂᔭ ᐊᓐᒋᓇ,
“ᐛᐛᒡ ᒋᐧᑲᓂᔅ ᐃᓕᓴᐸᑦ,
ᓇᒪ ᒋᑭ ᒋ ‍ ᐊᔭᐛᐤ ᐊᐛᓴ ᑲ ‍ ᐃᑕᑭᓄᐅᑦ,
ᓴᔅ ᐊᓱᑕᒡ ᑕᑐ ᐱᓯᒺ ᑭᓄᐛᔨᒪᐅᓱᐤ,
ᐊᑎ ᒪᒃ ᓴᔅ ᐊ ‍ ᒋᓴᐃᔎᐅᑦ᙮
ᓇᒪ ᑎᑯᓂᔪᐤ ᒐᒂᔪᐤ ᒋᓴᒪᓂᑐᐤ ᒐ ᐊᑲ ᒋ ᑐᑕᐧᒃ᙮”
ᐊᑯ ᒪᕆ ᒂ ‍ ᐃᑕᑦ ᐊᓂᔭ ᐊᓐᒋᓇ,
“ᓴᔅ ᓂᑭ ‍ ᐊᔭᔅᑯᐎᔨᓐ ᑕᓐ ᒐ ‍ ᐃᑕᐱᒋᐃᑦ ᐅᑎᐸᔨᒋᒐᐤ᙮
ᒋᑭ ‍ ᐃᔅᐱᔪᐤ ᐊᓐ ᑲ ‍ ᐃᔅᒋᔄᔨᓐ᙮”
ᐊᑯ ᒪᒃ ᒂ ‍ ᓂᑭᑎᑯᑦ ᐊᓂᔭ ᐊᓐᒋᓇ᙮